O întâlnire cu arta, sensibilitatea și bucuria de a crea 
Cea de-a V-a ediție a expoziției „Belle Arte la Bibliotecă” a reunit, la Biblioteca Județeană „Alexandru D. Xenopol” din Arad, artiști ai Asociației „Ion Andreescu” Arad, într-un eveniment dedicat creativității, dialogului cultural și bucuriei de a împărtăși frumosul.
Vernisajul celei de-a V-a ediții a expoziției „Belle Arte la Bibliotecă”, desfășurat la Biblioteca Județeană „Alexandru D. Xenopol” din Arad, a fost o adevărată sărbătoare a artei, a creativității și a dialogului dintre generații.
Expoziția reunește 42 de artiști, dintre care 7 artiști juniori, oferind publicului o incursiune într-o diversitate de universuri vizuale, teme și tehnici artistice. Portrete, peisaje, naturi statice, compoziții florale și lucrări abstracte se întâlnesc pe simeze, într-un dialog al culorilor, formelor și sensibilităților personale. Pictura în ulei și acrilic, acuarela, grafica, pastelul, fotografia și tehnicile mixte întregesc această frumoasă diversitate.
Un moment special al serii l-a constituit primirea unui nou membru aspirant în Asociația „Ion Andreescu” Arad - Carolina Tisca, o tânără pasionată de arta plastică, absolventă a Liceului de Arte, secția grafică. 
O bucurie a fost, de asemenea, prezența noii generații de artiști juniori: Carla Muntean (13 ani), David Luca (12 ani) și Yanis Bolgovici (13 ani). Pasiunea și curajul lor de a se exprima prin artă ne dau încredere că frumosul va continua să unească generații
Seara a fost îmbogățită de intervențiile și aprecierile invitaților noștri.
Domnul profesor Ioan Kett Groza, a adresat cuvinte de încurajare artiștilor expozanți și apreciere cu privire la lucrările expuse, precum și doamna Teodora Artimon,  care și-a împărtășit gândurile, considerațiile și aprecierile.
Un moment deosebit de sensibil a fost cel muzical, susținut de tinerele invitate Raisa Iancovici și Antuza Fleșeriu, cărora le mulțumim pentru emoția și frumusețea aduse întâlnirii noastre. Aprecierile noastre se îndreaptă către doamna profesor Dulcica Florea, profesor coordonator de canto, și doamna profesor Anna Lecca, profesor corepetitor, pentru implicarea și dăruirea cu care susțin formarea tinerilor muzicieni.
Un gând de recunoștință adresăm Bibliotecii Județene „Alexandru D. Xenopol” din Arad, gazda și partenerul nostru în acest demers cultural. Mulțumim pentru deschidere, sprijin și pentru generozitatea de a transforma biblioteca într-un spațiu al întâlnirii dintre carte, artă, muzică și comunitate. Ne bucură și ne onorează continuitatea acestui proiect ajuns la cea de-a V-a ediție. Dincolo de lucrările expuse, „Belle Arte la Bibliotecă” înseamnă întâlnire, prietenie, dialog, încurajarea tinerelor talente și susținerea valorilor artistice.
Felicitări tuturor celor 42 de artiști expozanți pentru talentul, munca și pasiunea investite în lucrările prezentate! Fiecare creație poartă o parte din lumea interioară a autorului său, iar împreună alcătuiesc o imagine bogată și diversă a expresiei artistice contemporane.
Arta ne vorbește prin culori, forme și sunete, dar ajunge întotdeauna la suflet.
[bookmark: _GoBack]Vă mulțumim tuturor celor care ne-ați fost alături și ați contribuit la reușita acestui eveniment!
Să ne reîntâlnim cu aceeași bucurie, în jurul artei și al frumosului! 
Expoziția poate fi vizitată gratuit în perioada 3-30 noiembrie 2026, de luni până vineri, între orele 09:00 și 17:00, la Artoteca Bibliotecii Județene „Alexandru D. Xenopol” Arad, etajul I, str. Gheorghe Popa de Teiuș nr. 2-4.

